Anita Apelthun Sæle (Kristelig Folkeparti), 2003-12-15:
Denne saka har skapt mykje rabalder. Men sjeldan har uttrykket «storm i vannglass» vore meir på sin plass. Det vi i dag behandlar, er utelukkande ei positiv lovendring til gunst for dei som måtte gå over frå forvaltingsorganet Statskonsult til Statskonsult AS. Dei får tre år med alle rettar etter tenestemannsloven, inklusiv førerett til anna statleg stilling og ventelønn, altså fritt val på øvste hylle. Og så opplever vi ei skyggeboksing med påstandar om at Regjeringa inviterer til lovstridige vedtak, endåtil grunnlovsstridige. Så grove var påstandane at det føltest nærast trygt då lovavdelinga til slutt, i den offentlege høyringa, fann – for sikkerheits skuld, antek eg – å presisera at forslaget ikkje er i strid med menneskerettane. Måten departementet har gått fram på i denne saka, er identisk med den måten alle tidlegare regjeringar har behandla liknande saker på. Då har det som kjent ikkje vore reist kritikk med omsyn til behandlingsmåte og innhald, og støyen har ikkje vore tilnærmingsvis på same nivå. Kva er utgangspunktet? Regjeringa vil omdanna Statskonsult til statleg AS. Det er det brei oppslutning om i Stortinget. Ja, eg vil presisera at også Arbeidarpartiet har stemt for det. Regjeringa vil ikkje opptre slik at staten som arbeidsgjevar bidreg til at utstøytinga frå arbeidslivet aukar. Statskonsult får nye moglegheiter og nye marknader. Ein antek likevel at det kan verta behov for noko nedbemanning. Dersom det er reelt, ville behovet vera der same kva, endring eller ikkje. Dei som eventuelt mistar jobben, har ventelønn og førerett til anna stilling i tre år. Dei som takkar nei til å følgja med jobben sin over til det nye selskapet, vert oppsagde, har førerett til anna statleg stilling og vil få vurdert av Aetat om dei har rett til ventelønn. Heile saka, bråk og mediestyr, dreier seg altså om eit nei til å følgja med jobben sin over i ei ny selskapsform er å forstå som «nei» til høveleg arbeid. Alle regjeringar som har vurdert liknande saker, har anteke at det er det. Aetat si vurdering får vi kanskje no ei prøve på. Det er i alle fall riktig og nødvendig at Regjeringa, etter beste evne, har gjort ei vurdering. Det synest eg vi òg burde gjera i dette tinget, for å gje råd til dei som skal velja. Regjeringa har gjort ei realistisk vurdering, etter mitt syn. Regjeringa har lagt til rette for at situasjonen for arbeidstakarane skal takast vare på. Det nye selskapet må bera kostnadene ved å seia opp folk, og har dermed all grunn til å forsøkja å få inntening og behalda jobbane i staden. Med høg kompetanse og heile den offentlege sektor som marknad må det vera mogleg. Men samtidig er rettar etter tenestemannsloven og pensjonsforpliktingar, under dette AFP, tekne vare på dersom det nye selskapet ynskjer det. Dei har til og med fått pengar for å ta vare på dette. Til slutt eit lite hjartesukk i høve til dei som denne omdanninga får følgjer for. Det finst faktisk ingenting dei kan oppnå ved å reservera seg som dei ikkje vert sikra ved å gå over til det nye AS-et. Då skulle ikkje valets kval vera så problematisk og krevja så lang tid. Alle kan faktisk velja på øvste hylle – det er dei inviterte til.